Predkladacia správa

Vzhľadom na nevyvážené vzťahy pri vykonávaní leteckej dopravy medzi členskými štátmi EÚ a Spojenými štátmi americkými v leteckej doprave, otvorila Európska komisia rokovania o dohode medzi členskými štátmi EÚ a Európskym spoločenstvom (ďalej len „ES“) na jednej strane a Spojenými štátmi americkými (ďalej len „USA“) na strane druhej o leteckej doprave, na základe mandátu Rady ministrov dopravy z 5. júna 2003. Celkovo sa uskutočnilo 11 kôl rokovaní, striedavo v Bruseli a Washingtone. Dňa 2. marca 2007 boli rokovania o prvej etape úspešne zavŕšené vzájomným odsúhlasením textu dohody. Dňa 14. marca 2007 Európsky parlament privítal dosiahnutie takejto dohody a vyzval členské štáty, aby ju podporili. Rada ministrov dopravy, ktorá sa konala 22. marca 2007, sa dohodla na podpise dohody o leteckej doprave medzi členskými štátmi EÚ a USA.

Rada ministrov dopravy udelila mandát na rokovanie na základe rozhodnutia Európskeho súdneho dvora zo dňa 5. novembra 2002. Tento vyniesol rozsudok proti 8 členským štátom, ktorých bilaterálne dohody s USA o otvorenom nebi boli v rozpore s komunitárnym právom. Okrem tohto bolo potrebné reagovať aj na skutočnosť, že rozsah pôsobnosti Spoločenstva sa rozšíril aj na také oblasti ako sú bezpečnostná ochrana, bezpečnosť, hluk, nekalá súťaž a pod.

Okruh prerokovávaných tém pre vytvorenie otvoreného leteckého priestoru medzi ES a USA bol určený tak, aby došlo k odstráneniu právnych rozporov existujúcich bilaterálnych zmlúv jednotlivých členských štátov a bola vylúčená diskriminácia komunitárnych leteckých spoločností na báze ich štátnej príslušnosti. Zároveň sa má vytvoriť jednotný trh leteckej dopravy medzi ES a USA s voľným tokom investícií a predpoklady pre to, aby komunitárne a americké letecké spoločnosti mohli poskytovať letecké dopravné služby bez obmedzenia vrátane obsluhovania vnútroštátneho trhu. Zároveň mandát pripúšťal rozvrhnutie rokovaní na určité etapy a ich vzájomnú postupnosť.

Základné princípy dohody:

1.	Koncepcia komunitárneho dopravcu – letecká spoločnosť z ES môže lietať do USA z ktoréhokoľvek letiska z územia únie.
2.	Rozšírenie „open skies“ (dohody o otvorenom nebi) – liberálne ponímanie prístupu na trh leteckých dopravných služieb bude zaručené pre letecké spoločnosti všetkých členských štátov.
3.	Vylúčenie reštrikcií v cenotvorbe  a prístupe na trh pre výlučne nákladné lety.
4.	Právo vstúpiť do obchodných vzťahov ako sú franchising a branding.
5.	Neobmedzený prístup k letom označeným spoločnými letovými kódmi medzi ES, USA a tretími krajinami.
6.	Vytvorenie nových možností pre tzv. mokrý leasing (prenájom lietadla aj s posádkou).
7.	Bola vymedzená regulačná spolupráca na úseku bezpečnostnej ochrany civilného letectva, bezpečnosti, spravodlivej súťaže, ochrany práv cestujúceho, subvencovania, ochrany životného  prostredia a rezervačných systémov.
8.	Európske spoločnosti majú možnosť zapojiť sa do tzv. „Fly America“ programu (poskytovať určitú dopravu financovanú vládou USA).
9.	Vytvorením spoločného ES - USA výboru sa môže vytvoriť platforma na užšiu spoluprácu v medzinárodných organizáciách a voči tretím krajinám.
10.	Je potrebné upozorniť na to, že pokrok nebol dosiahnutý v otázke tzv. kabotáže,         čo znamená, že európske letecké spoločnosti nemôžu poskytovať letecké dopravné služby medzi bodmi na území USA. 
11.	Obmedzená je aj možnosť účinnej kontroly amerických leteckých spoločností zo strany spoločností ES.

Prínosy:

Táto dohoda by mala nadobudnúť platnosť od 30. marca 2008. Očakáva sa,              že prijatie dohody by viedlo k vytvoreniu 80 tis. pracovných miest (parita medzi EÚ a USA), predpokladaný zisk sa odhaduje na 12 miliárd USD a počet prepravených cestujúcich na transatlantických letoch by sa počas najbližších piatich rokov mohol zvýšiť o 26 miliónov           (v súčasnosti je cca 50 miliónov). V nákladnej doprave by sa mohli výkony zvýšiť o 1 - 2%, čo v absolútnych číslach je vysoký nárast s ohľadom na to, že európske a americké letecké spoločnosti v nákladnej doprave predstavujú 70% celkového lietadlového potenciálu na svete.

Dopady:

Zvýšenie objemu leteckej dopravy, ktoré uzavretie dohody predpokladá, bude mať negatívne dopady na životné prostredie.
	
Ďalší postup:

Spoločným cieľom strán je naďalej otvárať prístup na trh a maximalizovať výhody pre spotrebiteľov, letecké spoločnosti, pracovníkov a verejnosť na oboch stranách Atlantického oceánu vrátane uľahčovania investícií s cieľom lepšie odzrkadliť realitu svetového leteckého priemyslu, posilnenia systému transatlantickej leteckej dopravy a ustanovenia rámca, ktorý povzbudí iné krajiny, aby otvorili svoj trh s leteckými službami. Strany začnú rokovať najneskôr 60 dní odo dňa začatia predbežného vykonávania tejto dohody s cieľom urýchlene otvoriť nasledujúcu etapu. 

Dohoda bola podpísaná ministrami dopravy dňa 25. apríla 2007 v Bruseli.            Dňa 30. apríla 2007 bola podpísaná predstaviteľmi Európskej únie a Spojených štátov amerických vo Washingtone. Dohoda nahradí existujúce bilaterálne dohody medzi USA a členskými štátmi EÚ. Vzhľadom na skutočnosť, že materiál nebol predkladaný ako legislatívny, predkladáme predmetnú dohodu už ako legislatívny materiál. 

Ratifikácia a vykonávanie tejto dohody nemá negatívne finančné, ekonomické vplyvy, ani vplyv na zamestnanosť a podnikateľské prostredie.

Materiál prešiel medzirezortným pripomienkovým konaním. Materiál sa predkladá bez rozporov.